**Biztonságos megtakarítások**

A Népi Nyugdíjrendszer (a Rendszer) fix hozzájárulásos foglalkoztatói nyugdíjrendszer. A Rendszer szolgáltatója a People’s Financial Services Limited, a B&CE Group tagja, amely egy, a dolgozók számára pénzügyi termékeket és ellátásokat nyújtó nonprofit vállalatcsoport. Az Ön munkáltatója egy a sok közül, akik a Rendszert alkalmazzák munkáltatói nyugdíjrendszerként.

[**Információ más nyelveken**](https://thepeoplespension.co.uk/accessibility/information-in-other-languages/)

**Jogi háttér﻿**

Mivel a Rendszert vagyonkezelői egyezség alapján hozták létre, az Ön nyugdíjperselye és a Rendszer anyagi forrásai jogilag elkülönülnek mind a B&CE, mind az Ön munkáltatójának anyagi forrásaitól. Így a pénze biztonságban van; további információt a „Mi a teendő, ha probléma adódik?” című részben talál.

A Rendszert az alapító okirattal és a szabályzattal összhangban a People’s Pension Trustee Limited (a Vagyonkezelő) kezeli, melynek igazgatótanácsa független a B&CE-től. A Vagyonkezelő felel az Ön nyugdíjperselyének befektetéséért is, az Ön által megadott utasítások alapján. A vagyonkezelői szerződés értelmében a Vagyonkezelő köteles a Rendszer tagjainak és egyéb kedvezményezettjeinek legjobb érdekét szem előtt tartva eljárni.

A Vagyonkezelő a B&CE Csoport egy másik tagját, a B & C E Financial Services Limited vállalatot nevezte ki a Rendszer napi szintű adminisztrációjának elvégzésére.

[Bővebb információk a People’s Pension Trustee társaságról](https://thepeoplespension.co.uk/the-peoples-pension-trustee/)

**Jogi szabályozás﻿**

A Rendszer működésének jogalapját a nyugdíjtörvény képezi, amely széles körű szabályozással biztosítja a tagok védelmét.

Ezenkívül a Rendszer az Egyesült Királyság munkaalapú nyugdíjrendszereinek felügyeletéért felelős Nyugdíjszabályozó (The Pensions Regulator) nyilvántartásában is szerepel. A Nyugdíjszabályozó gondoskodik arról, hogy a nyugdíjrendszerek szabályosan működjenek, és közbeléphet, ha a vagyonkezelők, a munkáltatók vagy a tanácsadók megszegik a kötelezettségeiket. A Nyugdíjszabályozó célja a tagok megtakarításainak védelmével és a nyugdíjrendszerek működési színvonalának emelésével fokozni a nyugdíjrendszerekbe vetett bizalmat.

A Vagyonkezelő feladata biztosítani, hogy a Rendszert a nyugdíjtörvénynek, a magatartási szabályzatoknak és a Nyugdíjszabályozó által kiadott útmutatónak megfelelően üzemeltessék.

A Rendszert adóügyi okokból az Egyesült Királyság adóhivatalánál is regisztráltuk – így megtakarításai kedvezően adóznak.

**Mi a teendő, ha probléma adódik?**

Ha a munkáltatója fizetésképtelenné válik, az Ön nyugdíja továbbra is biztonságban van, mivel a Rendszer anyagi forrásai elkülönülnek. Így ezekhez a munkáltatója hitelezői nem férnek hozzá.

Ugyanez vonatkozik arra az esetre is, ha a People’s Financial Services Limited válna fizetésképtelenné.

Ha a Rendszer megszűnik, és a Vagyonkezelő úgy dönt, hogy nem újítja meg, a nyugdíjperselye védve van, és nem lehet a Rendszer felszámolásának költségeit fedezni belőle.

Amennyiben a Rendszer adminisztrátora, a B & C E Financial Services Limited válik fizetésképtelenné, a Vagyonkezelő új adminisztrátort jelöl ki a Rendszer üzemeltetésére.

Ha a vagyonkezelő vállalat válik fizetésképtelenné, új vagyonkezelőket neveznek ki. Ez nem fogja befolyásolni a Rendszer anyagi forrásait vagy az Ön nyugdíj-megtakarításait.

Amennyiben a befektetés kezelője, a State Street Global Advisors Limited (SSGA) vagy bármely más kinevezett befektetéskezelő válik fizetésképtelenné, új befektetéskezelőket nevezünk ki. Szélsőséges helyzetben előfordulhat, hogy a Vagyonkezelő által kezelt programbefektetéseket hátrányosan érinti a befektetéskezelő fizetésképtelenné válása, de a pénzalapoknak jelentős védettséget biztosítunk*.*

Jelenleg minden befizetést az SSGA fektet be jó hírű, közös befektetési alapokba, melyekhez a Managed Pension Funds Limited nyugdíjkezelővel kötött hosszútávú biztosítási szerződés keretében fér hozzá. Ez az Egyesült Királyságban sok nyugdíjalap által használt tipikus befektetési struktúra, mely nagyobb védelmet nyújt a tagok nyugdíj-megtakarításainak.

**Pénzügyi Szolgáltatások Kompenzációs Rendszere (Financial Services Compensation Scheme – FSCS)**

Ha a Managed Pension Funds Limited fizetésképtelenné válik, minden veszteség fedezhető lehet a Pénzügyi Szolgáltatások Kompenzációs Rendszerén keresztül – bár erre még tudtunkkal soha nem került sor. A témáról bővebben a [www.fscs.org.uk](http://www.fscs.org.uk/) weboldalon tájékozódhat. Fontos tudni, hogy egy ilyen léptékű csődesemény, mely a tagok nyugdíjperselyeire nézve hátrányos következményekkel járna, rendkívül ritka eseménynek számít. A Rendszer Vagyonkezelője minden befektetéskezelőt alapos átvilágításnak vet alá egy független, kiemelkedő, FCA-engedéllyel rendelkező, szabályozott tanácsadó cég segítségével.

**Nyugdíjjáradékok**

A Rendszerből nyugdíjjuttatásokat felvevő tagok egy része biztosítótársaságok által folyósított járadék formájában jut hozzá az alapokhoz. Amennyiben a biztosítótársaság fizetésképtelenné válás miatt nem teljesíti a kötelezettségeit, a tagok saját nevükben kártérítést igényelhetnek az FSCS-től. Jelenleg a FSCS az esedékessé váló nyugdíjjuttatások összegének 100%-áig terjedő, vagyis maximális védettségi szintet kínál.